KIRJALLINEN KYSYMYS E-3297/02

esittäjä(t): Marie Isler Béguin (Verts/ALE) komissiolle

(21. marraskuuta 2002)

Aihe: Euroopan unionin ja Armenian väliset neuvottelut Medzamorin voimalaitoksen sulkemisesta

Etelä-Kaukasuksen alueen jatkuva jännittyneisyys ja kriisit ovat tuoneet esille Armenian tasavallan riippuvuuden vanhanaikaisen ja maanjäristysalueella sijaitsevan voimalaitoksen energiantuotannosta, mikä on huolestuttanut ja kiinnittänyt koko kyseisen alueen poliittisten ja tieteellisten viranomaisten huomion asiaan.

Ensimmäisen EU:n ja Armenian yhteistyöneuvoston päätelmissä mainittiin mahdollisuus sulkea Medzamorin voimalaitos.

Armenian ja EU:n väliset neuvottelut Armenian tulevasta energiatilanteesta käynnistyivät vuoden 1995 jälkeen, jolloin Armenian hallitus avasi vakavan energiapulan vuoksi Medzamorin voimalaitoksen aikeenaan lopettaa sen toiminta vuonna 2004. Koska tässä määräajassa ei ole ollut mahdollista löytää konkreettista ja tehokasta vaihtoehtoa ydinvoiman korvaamiseksi, EU ja Armenian tasavalta ovat katsoneet, että Medzamorin voimalaitoksen sulkeminen vaatii perusteellista investointia vuoden 2004 määräajan jälkeen korvaavan vaihtoehdon löytämiseksi.

Medzamorin onnettomuusmahdollisuuden torjumiskustannukset on arvioitu noin miljardiksi euroksi. Summaan sisältyy tarvittavat investoinnit muihin vaihtoehtoisiin energialähteisiin siirtymiseksi. EU on sitoutunut myöntämään 100 miljoonaa euroa, jos komissio ja Armenian viranomaiset allekirjoittavat yhteistyöasiakirjan lopullisesta sulkemispäivästä. Jäljellä oleva rahoitus ennakoidaan saatavaksi jälleenrakennuksen rahoittamista koskevalta konferenssilta, jonka on määrä tavata ennen kuluvan vuoden loppua.

1. Voiko komissio vahvistaa Armenian viranomaisten kanssa sovittujen ehtojen ja määräaikojen perusteella sen Armenian energiasektorin vaihtoehtoisiin energialähteisiin siirtymistä koskevat sitoumukset?

2. Voiko komissio vahvistaa avoimesti ja puolueettomasti tutkimuksien asianmukaisuuden ja objektiivisuuden ja tämän voimalaitoksen sulkemista koskevan kustannusarvion?

3. Onko komissio tehnyt kaikkensa uusiutuvien energialähteiden edistämiseksi tässä energialähteen korvaamista koskevassa ohjelmassa ja ottanut huomioon teollisuuden korvaamista koskevat prioriteetit ympäristöonnettomuuksien kansainvälisessä yhteydessä kunnioittaen ilmaston lämpenemisestä tehtyjä kansainvälisiä sitoumuksia ja pitäen silmällä Armenian tasavallan laajoja mahdollisuuksia käyttää uusiutuvia energialähteitä?

Christopher Pattenin komission puolesta antama vastaus

(17. joulukuuta 2002)

EU:n ja Armenian yhteistyöneuvosto asetti vuonna 1998 komission ja Armenian välisen työryhmän pohtimaan Medzamorin ydinvoimalan sulkemisedellytyksiä. Ryhmän laatimassa

strategiassa esitellään vaihtoehtoisia energialähteitä, joita Armenia voisi siirtyä käyttämään Medzamorin voimalaitoksen sulkemisen jälkeen. Ensimmäinen tutkimus osoitti, ettei Medzamorin voimalaitosta voida sulkea sovittuun määräaikaan vuoteen 2004 mennessä ilman, että armenialaiset joutuvat kärsimään vakavista katkoksista sähköntoimituksissa.

Tällä perusteella komission ja Armenian viranomaisten kanssa käydyissä keskusteluissa todettiin, ettei Medzamorin voimalaitoksen sulkemisesta vuoteen 2004 mennessä voitu sopia.

Tacis-ohjelmasta rahoitettu, elokuussa 2002 valmistunut lisäraportti sisältää yksityiskohtaisen rahoitus- ja investointisuunnitelman Medzamorin voimalaitoksen korvaamiseksi muilla energiantuotantovaihtoehdoilla.

Suunnitelmassa yksilöidään joukko konkreettisia hankkeita, joiden tavoitteena on

a) sulkea Medzamorin voimalaitos ja etsiä sille korvaava vaihtoehto,

b) lisätä energiansäästöjä, sähköntoimitusjärjestelmien luotettavuutta ja polttoainetuotannon monipuolisuutta, sekä

c) edistää valmiuksia tyydyttää sähkönkysyntä vuonna 2010, vähentää riippuvuutta ulkomaisista energialähteistä ja lisätä niiden monipuolisuutta.

Komissio täydentää parhaillaan tätä raporttia kannattavuustutkimuksella selvittääkseen, mitkä energialähteet, uusiutuvat energialähteet mukaan luettuina, ovat taloudellisesti kannattavin vaihtoehto Medzamorille. Tämä on välttämätöntä laajapohjaisen taloudellisen tuen saamiseksi kansainväliseltä yhteisöltä. Tutkimuksen uskotaan päättyvän vuoden 2003 alkupuolella; tällöin Armenian ja komission yhteinen työryhmä tapaa sopiakseen voimalaitoksen aikaisimmasta mahdollisesta sulkemispäivästä, joka vahvistetaan yhteisymmärryspöytäkirjassa. Sopimuksen tekemisen jälkeen komissio on sitoutunut siirtämään varoja tukirahastoon.